b'\n_START_ARTICLE_\nRenelas\n_START_PARAGRAPH_\nRenelas (angl. Rennell Island), vietini\xc5\xb3 taip pat vadinama Mugaba \xe2\x80\x93 pagrindin\xc4\x97 i\xc5\xa1 dviej\xc5\xb3 gyvenam\xc5\xb3 sal\xc5\xb3, sudaran\xc4\x8di\xc5\xb3 Renelo ir Belonos provincij\xc4\x85 Saliamono Salose. Renelo salos plotas siekia apie 660 km\xc2\xb2, ilgis \xe2\x80\x93 80 km, plotis 14 km. Tai antras auk\xc5\xa1\xc4\x8diausiai vir\xc5\xa1 j\xc5\xabros lygio i\xc5\xa1kil\xc4\x99s koralinis atolas pasaulyje, ir kurio teritorijoje telk\xc5\xa1o did\xc5\xbeiausias izoliuotas Ramiojo vandenyno e\xc5\xbeeras (Te Nganas). Saloje gyvena apie 3000 polinezie\xc4\x8di\xc5\xb3 kilm\xc4\x97s \xc5\xbemoni\xc5\xb3, kalban\xc4\x8di\xc5\xb3 renbel\xc5\xb3, pid\xc5\xbein ir \xc5\xa1iek tiek angl\xc5\xb3 kalbomis._NEWLINE_Sala yra 236 km \xc4\xaf pietus nuo \xc5\xa1alies sostin\xc4\x97s Honiaros ir 1900 km \xc4\xaf \xc5\xa1iaur\xc4\x97s rytys nuo Brisbeno (Australija). Provincijos sostin\xc4\x97 Tigoa i\xc5\xa1sid\xc4\x97s\xc4\x8diusi vakariniame salos pakra\xc5\xa1tyje._NEWLINE_Ryt\xc5\xb3 Renelas \xc4\xaftrauktas \xc4\xaf UNESCO Pasaulio paveldo s\xc4\x85ra\xc5\xa1\xc4\x85.\n_START_SECTION_\nIstorija\n_START_PARAGRAPH_\nPirmieji gyventojai, priklaus\xc4\x99 Lapitos kult\xc5\xabrai, \xc4\xaf sal\xc4\x85 atsikraust\xc4\x97 2000\xe2\x80\x931600 m. pr. m. e. 1000 m. e. m. \xc4\xaf sal\xc4\x85 atsik\xc4\x97l\xc4\x97 daugiau gyventoj\xc5\xb3._NEWLINE_Renbelo gyvenviet\xc4\x97 \xc4\xafkurta polinezie\xc4\x8di\xc5\xb3 i\xc5\xa1 Uvea salos (dab. Volisas) \xc5\xa1iek tiek anks\xc4\x8diau nei 1400 m. HMS Walpole kapitonas Batleris, prie\xc5\xa1 tai atrad\xc4\x99s sal\xc4\x85 Naujojoje Kaledonijoje ir pavadin\xc4\x99s j\xc4\x85 Volpolu, atrado ir Renelo ir Belos salas 1801 m. 1933 m. Templtono Krokerio (Templeton Crocker) ekspedicijos metu salose buvo atrasta keletas endemini\xc5\xb3 r\xc5\xab\xc5\xa1i\xc5\xb3._NEWLINE_Antrojo pasaulinio karo metu japonai nuo saloje esan\xc4\x8dio Te Ngano e\xc5\xbeero leisdavo Rufe l\xc4\x97ktuvus iki kol teritorij\xc4\x85 u\xc5\xbe\xc4\x97m\xc4\x97 amerikie\xc4\x8diai ir po 1943 m. taip pat \xc4\xafsireng\xc4\x97 l\xc4\x97ktuv\xc5\xb3 Catalina pakilimo punkt\xc4\x85. 1943 m. saloje vyko Renelo salos m\xc5\xab\xc5\xa1is, paskutinis svarbus Gvadalkanalio kampanijos m\xc5\xab\xc5\xa1is. Karo pabaigoje a\xc5\xa1tuoni Catalina l\xc4\x97ktuvai buvo paskandinti salos e\xc5\xbeere ir lyg \xc5\xa1iol galima i\xc5\xa1vysti i\xc5\xa1 vandens styran\xc4\x8dias j\xc5\xb3 dalis. V\xc4\x97liau danai \xc4\xaf sal\xc4\x85 buvo sureng\xc4\x99 kelet\xc4\x85 mokslini\xc5\xb3 ekspedicij\xc5\xb3.'